Windows 7

Windows 7 on Microsoftin Windows-perheeseen kuuluva käyttöjärjestelmä. Windows 7 saatiin valmiiksi 22. heinäkuuta 2009, jolloin myös sen jakelu tietokonevalmistajille alkoi. Yritysasiakkaille julkaisu tapahtui 1. syyskuuta 2009 ja muille kuluttajille 22. lokakuuta 2009. Windows 7 -jakelun palvelimiin tarkoitettu sisarversio Windows Server 2008 R2 esiteltiin samoihin aikoihin.

Windows 7 oli suosituin käyttöjärjestelmä huhtikuussa 2016. Lähteestä riippuen sen osuudeksi käyttöjärjestelmistä mainittiin tuolloin 42–48 %.

Julkaisu tapahtui vajaa kolme vuotta Windowsin edellisen käyttöjärjestelmän Windows Vistan tulon jälkeen. Kuitenkin Vistan lyhytikäisyyden ja osittaisen epäonnistumisen takia sitäkin aiempi Windows XP oli pitkään laajalti käytössä. Windows 7:n markkinaosuus ylitti XP:n syksyllä 2012.

Windows 7:n seuraaja on Windows 8, joka julkaistiin 2012. Syksyllä 2011 Windows 7:ää oli myyty 450 miljoonaa kappaletta.

Windows 7:n tuen loppuessa alkuvuodesta 2020 se oli vielä toiseksi käytetyin PC-koneiden käyttöjärjestelmä, jonka arvioitiin olevan käytössä neljänneksestä koneista eli noin 400 miljoonassa tietokoneessa.

Erot edeltäjään 
Toisin kuin edeltäjänsä Windows Vista, joka esitteli suuren joukon uusia toimintoja ja uudistuksia, Windows 7 oli suppeampi päivitys Windows-perheessä ja pyrki korjaamaan epäkohtia, joista Windows Vistaa arvosteltiin. Windows 7 on yhteensopiva ohjelmiston ja laitteiston kanssa, joka on Windows Vista -yhteensopivaa. Näytösesityksissä Microsoft keskittyi monikosketustukseen, uudelleen suunniteltuun Windows Shellin, johon kuului uusi tehtäväpalkki nimeltään SuperBar, kotiverkkojärjestelmien kokoelmaan nimeltään HomeGroup ja suorituskykyparannuksiin. Jotkin ohjelmat, jotka kulkivat aikaisempien Windows-jakeluiden mukana, kuten Windows Calendar, Windows Mail, Windows Movie Maker ja Windows Photo Gallery, jätettiin pois Windows 7 -jakelusta. Käyttäjät voivat hankkia vastaavia ominaisuuksia sisältävät sähköposti-, pikaviesti-, valokuvienmuokkaus- ja elokuvasovellukset Windows Live Essentials -ohjelmistopaketissa. Myös ohjelmat Paint, WordPad ja Laskin ovat muuttuneet täysin.

Kehitys 

Alun perin Windows-käyttöjärjestelmä koodinimeltään Blackcomb suunniteltiin seuraajaksi Windows XP:lle ja Windows Server 2003:lle. Monia uusia toimintoja suunniteltiin Blackcombia varten, joista tärkeimpinä mainittakoon tehostettu tietojen hakeminen ja rakenteinen tallentaminen sekä kehittynyt tietokantajärjestelmä nimeltään WinFS, joka suunniteltiin tarjoamaan käyttäjille näitä kehittyneitä tiedostohaku- ja järjestelypalveluita muiden ohjelmien läpi.

Blackcombin kehityskaaren venyessä ja hankkeen kasvaessa päätettiin Microsoftilla julkaista käyttäjille pienempi päivitys, joka "pehmentäisi" käyttäjien siirtymistä aikaisemmista Windows-versioista merkittävästi eroavaan uudempaan julkaisuun. Windows-julkaisu koodinimeltään "Longhorn" esiteltiin vuonna 2003 ja se hidasti merkittävästi kehitystyötä, joka oli käynnissä Blackcombin ympärillä. Kuitenkin vuoden 2003 puoliväliin mennessä Longhorniin oli sisällytetty eräitä joistakin merkittävimmistä toiminnoista, jotka alun perin oli tarkoitettu Blackcombia varten ja kehitystyö eteni tasaisesti vähemmän suuria rakenneuudistuksia sisältävän käyttöjärjestelmän kanssa.

Suunnitelmat muuttuivat, kun Windows XP:n vakavat tietoturvaongelmat alkoivat. Kolmen huomattavia vahinkoja aiheuttaneen ja lähes peräkkäin ilmestyneen tietokoneviruksen aalto pakotti Microsoftin muuttamaan kehitystavoitteita ja niiden painopisteitä. Kehitystyö Longhornin parissa laitettiin jäihin kunnes uudet tietoturvaa parantaneet huoltopäivitykset Windows XP:lle ja Windows Server 2003:lle oli saatettu valmiiksi.

Kun työ Windows NT 5 -sarjan käyttöjärjestelmien tietoturvan parissa oli saatu valmiiksi, päätettiin  Microsoftilla käynnistää Longhornin eli Windows Vistan kehitystyö uudelleen vuonna 2004, mikä viivästytti käyttöjärjestelmän kehitystä. Samalla Longhornista päätettiin aikataulusyistä leikata kaikki kokeelliset ominaisuudet pois.

Blackcombin kehitystyö käynnistettiin uudelleen Longhorn-hankkeen aikana syntyneen Windows NT 6 -sarjan ympärille. Myös koodinimeä vaihdettiin ensin vuoden 2006 alussa Viennaksi ja myöhemmin vielä kerran Windows 7:ksi vuonna 2007. Vuoden 2008 aikana Microsoft ilmoitti, että Windows 7 tulee olemaan jakelun virallinen nimi. Nimi Windows 7 viittaa todennäköisesti siihen, että se on seitsemäs työpöydille tarkoitettu Windows NT -käyttöjärjestelmän julkaisu vaikka erilaisia Windows NT -käyttöjärjestelmiä ei olekaan olemassa kuin neljä erilaista (3.x, 4.x, 5.x ja 6.x).

Nimi Windows 7 on aiheuttanut paljon hämmennystä olemalla laskentatavasta riippuen joko kahdestoista tai neljästoista Windows-julkaisu työpöydille. Myös Microsoftilta on ilmestynyt toisistaan eroavia näkemyksiä siitä, miksi Windows 7 on seitsemäs Windows. Windows 7 -jakelu on rakennettu Windows NT 6.1 -käyttöjärjestelmän päälle ja se ei teknisesti eroa merkittävästi Windows NT 6.0 -jakeluista, kuten Windows Vistasta.

Ensimmäisen Microsoftin ulkopuolisen julkaisun Milestone 1 koontiversio 6519 annettiin vain valittujen yhteistyökumppaneiden nähtäväksi tammikuussa 2008. PDC 2008 -messuilla Microsoft esitteli Windows 7:n koontiversio 6801:ta ja sen uutta tehtävien hallintapaneelia. Kopioita tästä jakelun versiosta jaettiin konferenssin lopuksi, mutta niistä esitelty tehtäväpalkki oli poistettu käytöstä.

Windows 7 -betajakelu vuoti Internetin BitTorrent-sivustoille 27. joulukuuta 2008 ja 64-bittinen Windows 7 -betajakelu vuoti puolestaan 7. tammikuuta 2009. CES-messuilla vuonna 2009 Microsoftin toimitusjohtaja Steve Ballmer kertoi Windows 7 -betaversion tulevan ladattavaksi MSDN- ja TechNet-käyttäjille DVD-levykuvana. Microsoft toi betaversion julkisesti saataville 9. tammikuuta 2009.

Microsoft suunnitteli aluksi jakavansa betaa vain 2,5 miljoonalle käyttäjälle. Suosio yllätti Microsoftin ja betan käyttäjärajoituksia nostettiin ensin väliaikaisesti sekä myöhemmin lopullisesti. Betan jakaminen lopetettiin 12. helmikuuta 2009, mutta käyttäjillä oli silti yhä mahdollisuus ottaa osaa betaan, sillä beta-tuotetunnusten jakamista jatkettiin koko betavaiheen olemassaolon ajan, joka päättyi 1. elokuuta 2009.

Julkaisuehdokas tuli saataville MSDN- ja TechNet-tilaajille ja Connect-käyttäjille 30. huhtikuuta 2009. Suuren yleisön saataville se tuli 5. toukokuuta 2009, mutta se oli kuitenkin vuotanut Internetin BitTorrent-sivustoille jo paljon aikaisemmin. Julkaisuehdokas oli saatavissa viidellä eri kielellä ja sen kokeiluaika päättyi 1. kesäkuuta 2010.

Windows 7 ja Windows Server 2008 R2 saavuttivat RTM-vaiheen 22. heinäkuuta 2009. Windows 7 RTM on koontiversioltaan 7600.16385, joka on käännetty 13. heinäkuuta 2009. Microsoft julkaisi Windows 7:n MSDN- ja TechNet-tilaajille 6. elokuuta 2009.

Amazon UK:n toimitusjohtaja Brian McBride sanoi 22. lokakuuta 2009 Windows 7:n tehneen ennätyksen ennakkotilausten määrässä.

Tavoitteet 
Newsweekin haastattelussa Bill Gates vihjaili, että tämä Windows tulisi olemaan käyttäjäkeskeisempi. Gates myöhemmin sanoi, että Windows 7:ssa keskityttäisiin myös suorituskyvyn parantamiseen.

Ominaisuudet 
Windows 7 -käyttöjärjestelmän mukana tulee DirectX 11. Windows 7 tukee enimmillään 256 prosessoria. Käyttöjärjestelmässä on karsittu ohjelmien määrää, jotta käyttöjärjestelmä käynnistyisi nopeammin. Microsoft on pyrkinyt saamaan Windows 7:n käynnistysajan 15 sekuntiin.

Professional-, Enterprise- ja Ultimate-versioissa on mahdollista ottaa käyttöön virtuaalinen Windows XP -tila.

64-bittiset Windows 7 Professional- ja Ultimate-versiot tukevat keskusmuistia 192 gigatavuun asti Home Premiumin tukiessa 16 gigatavuun asti.

Tehtäväpalkki 
Windowsin tehtäväpalkki oli pysynyt lähes muuttumattomana Windows 95:stä asti. Windows 7:ssa se on suunniteltu uudelleen. Tehtäväpalkki on hieman korkeampi, mikä helpottaa käyttöä kosketusnäytöillä.

Avoimista ohjelmista on näkyvissä vain kuvakkeet, mikä selkeyttää ulkoasua. Kuvakkeiden järjestystä voi muuttaa haluamakseen ja ohjelmia voi kiinnittää myös tehtäväpalkkiin, jolloin niiden kuvake näkyy vaikkei ohjelma olisikaan käynnissä. Käynnissä olevat ohjelmat näkyvät korostettuna.

Avoimista ikkunoista näkee pienen esikatselun viemällä hiiren osoittimen kuvakkeen päälle. Kun osoittimen vie esikatselukuvan päälle, näkyy ikkuna täydessä koossaan ja samalla muut avoimet ikkunat muuttuvat läpinäkyviksi.

Palkin päähän, huomautusalueen viereen on lisätty suorakaiteen muotoinen painike, jolla saa työpöydän näkyviin. Viemällä hiiren sen päälle, avoimet ikkunat muuttuvat läpinäkyviksi, työpöytä tulee näkyviin, ja sitä painamalla avoimet ikkunat pienentyvät tehtäväpalkkiin.

Tehtäväpalkki on kuitenkin myös mukautettavissa perinteisen Windows 95:n mukaiseksi. Myös Windows XP:ssä esitelty pikakäynnistyspalkki (Quick Launch Bar) on palautettavissa käyttöön myös Windows 7:ssa.

Myyntipaketit 
Windows 7:sta on saatavilla kaikkiaan kuusi eri paketointia, jotka on suunnattu kotikäyttöön, pk-yrityksiin, minikannettaviin, suuryrityksille ja kehittyville markkinoille. Windows 7 on saatavilla 32- ja 64-bittisenä.

 Windows 7 Starter Kevyimpiin netbook-koneisiin suunnattu paketti. Karsitussa paketissa pääpaino on Vistaan nähden muisti- ja suoritinkuorman vähentämisessä. Starter on saatavana vain 32-bittisenä ja 2 GB muistirajoituksella. Starter ei myöskään sisällä Aero-käyttöliittymää ja taustakuvan vaihtaminen on estetty.

 Windows 7 Home Basic Kuluttajaversio, jota tarjotaan yhtiön mukaan enää kehittyville markkinoille. Paketti sisältää minikannettavien versioon nähden mobiililaitteiden hallinnan, verkkoyhteyden jaon kotikoneiden kesken ja osan Windows 7:n graafisista uudistuksista.

 Windows 7 Home Premium Tyypillinen koti- ja kuluttajaversio, jossa on mukana Aero Glass -grafiikkauudistukset, aiempaa helpompi laitteiden verkottaminen ja tiedostojen jako, Windows Media Centerin uudistukset sekä kosketusohjauksen ja käsialatunnistuksen tuki. Media Centerissä Microsoft lisää muun muassa kieli- ja digi-tv-tukea useissa maissa. Pelaajille tärkeä on DirectX 11, joka tukee aikansa uusimpia ja nykypäivänäkin toiseksi uusimpia grafiikkapiirien 3D- ja geometriaominaisuuksia.

 Windows 7 Professional Sisältää kirjautumisen yritysverkon toimialueeseen, tiedostojen varmuuskopioinnin verkkoon, salatun tiedostojärjestelmän (EFS) tuen sekä uudistukset tulostamiseen yritysverkossa ja tuen yli 16 GB muistille.

 Windows 7 Enterprise Suuryrityksille on tarjolla Windows 7 Enterprise. BitLocker-toiminto kiintolevyjen ja ulkoisten muistien salaukseen, Direct Access -etäyhteystoiminto Windows-sovellusten käyttöön etänä Server 2008 R2 -palvelimen kanssa. BranchCache-toiminto tiedostojen hallintaan yritysten haarakonttoreiden välillä ja AppLocker-toiminto sovellusten käyttöoikeuksien hallintaan. Enterprise-versio on tarjolla ainoastaan Microsoftin Volume Licensing -yritysasiakkaille.

 Windows 7 Ultimate Kuin Enterprise eli sisältää kaikki ominaisuudet. Eroaa Enterprisestä ainoastaan siten, että Ultimatea myydään tavallisissa myyntipakkauksissa.

Elinkaari 
Windows 7:n Mainstream-tuki päättyi 13. tammikuuta 2015, jonka jälkeen käyttöjärjestelmään ei enää lisätä uusia ominaisuuksia. 14. tammikuuta 2020 asti jatkui maksuton Extended-tuki, joka kattoi korjauspäivitykset ja kriittiset tietoturvapäivitykset. Professional- ja Enterprise -versioille Extended-tukea on mahdollista vielä jatkaa vuoteen 2023 saakka maksua vastaan.

Laitevaatimukset

Lähteet

Aiheesta muualla 

 Windows 7 -virallinen sivusto  (arkistoitu)

Seulonnan keskeiset artikkelit
Windows-versiot